text: Or sont li troi jouel nonmé
   Qui Marcadigas présenté
   Furent, pour ses filles avoir.
   Chascuns valoit moult grant avoir.
   Gent de petit entendement
   Demandent à la fois comment
   Tels choses pueënt estre faites
   Que je vous ai ici retraites.
   Aucun en sont tout esbahi.
   Et savez vous que je leur di?
   Je leur di que nigromancie
   Est moult merveilleuse clergie ;
   Car mainte merveille en a on
   Faite pieça, bien le set on.
  